กระทรวงวัฒนธรรม จัดพิธีสวดพระพุทธมนต์และกิจกรรมจิตอาสาบำเพ็ญสาธารณประโยชน์ถวายพระราชกุศลรัชกาลที่ 9
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า กิจกรรมถวายพระราชกุศล พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในโอกาสวันคล้ายวันสวรรคต 13 ตุลาคม 2564 จัดขึ้นทั้งส่วนกลางและภูมิภาค โดยส่วนกลางจัดพิธีสวดพระพุทธมนต์ถวายพระราชกุศล ณ พระอุโบสถวัดพระราม 9 กาญจนาภิเษก  ส่วนภูมิภาค มีพิธีทำบุญตักบาตร  ปฏิบัติธรรมถวายเป็นพระราชกุศลและกิจกรรมจิตอาสาบำเพ็ญสาธารณประโยชน์ และพิธีทางศาสนาของแต่ละศาสนาภายใต้มาตรการป้องกันโรคโควิด-19 อย่างเคร่งครัด   นอกจากนี้ ยังมีการจัดตั้งโต๊ะหมู่ประดิษฐานพระบรมฉายาลักษณ์พร้อมเครื่องราชสักการะตลอดเดือนตุลาคม มีพิธีวางพวงมาลาหน้าพระบรมฉายาลักษณ์  พร้อมกันนี้ หอภาพยนตร์ ยังมีการจัดกิจกรรมเผยแพร่ภาพยนตร์ข่าวพระราชกรณียกิจเนื่องในวันคล้ายวันสวรรคต เพื่อให้ประชาชนและทุกภาคส่วนได้น้อมรำลึกในพระมหากรุณาธิคุณตลอดระยะเวลา 70 ปีแห่งการครองราชย์ทรงปกครองประเทศชาติด้วยทศพิธราชธรรมบำเพ็ญพระราชกรณียกิจนานัปการนำมาซึ่งความอยู่ดีกินดีของพสกนิกรชาวไทย